মামলার আসামী গড়পড়তা বাড়ির সবাই। সে সময় আমি দিনাজপুর জেলায় প্রবেশনার ছিলাম। ঝড়বাদলের দিনে অন্যতম আসামী ছেলের বাবা আমার ডাকবাংলোতে গিয়ে হাজির। সাথে আমার বড় ভাই। কাঁদতে কাঁদতে ছেলের বাবা তার দুঃখের বর্ণনা দিলেন। তার কথা হচ্ছে, আমি আমার ছেলেকেও বাড়িতে স্থান দেই নি। তাই মধ্য বয়সী ছেলের বউকে বাড়িতে থাকতে দিতে পারি না। আমার ছেলে নয়, বরং সে আমার ছেলেকে পালিয়ে নিয়ে বিয়ে করেছে। আমি কোন অপরাধ করিনি। আমার ছেলে তাকে নিয়ে সংসার করুক। আমার আপত্তি নেই। কিন্তু আমার বাড়িতে নয়। আমি হাজি মানুষ। এখন রমজান মাস। পুলিশের ভয়ে বাড়ি থাকতে পারি না। ঠিক মতো ইফতারিতে বসতে পারি না। নামাজে দাঁড়াতে পারি না। তারাবির নামাজে দাঁড়ালে গাড়ির শব্দ শুনলে মনে হয়, ঐ বুঝি পুলিশ এলো। নামাজ ছেড়ে পালিয়ে যাই। বড়ই করুণ অবস্থা আসামী হাজি সাহেব।